SKRIFTLIG FORESPØRGSEL E-2447/01

af Luciano Caveri (ELDR) til Kommissionen

(11. september 2001)

Om: Meteorologi i Europa

En enkel sammenlignende undersøgelse af de meteorologiske tjenester i medlemslandene viser, at der er meget forskellige ansvars- og organisationsmodeller, hvilket skyldes forskelle i den historiske udvikling. Det italienske tilfælde er virkelig betegnende, idet det nationale monopol ligefrem er betroet de væbnede styrker via luftvåbnet, mens regionerne for at afhjælpe åbenlyse mangler i vejrudsigterne på lokalt plan efterhånden har skabt deres egne vejrtjenester. Det er dog nærliggende at forestille sig, at meteorologien i Europa, som indgår i en global sammenhæng, i stadig højere grad bliver nødt til at følge principperne for harmonisering og ensartethed fra kontinentalt plan ned til de mest detaljerede lokale vejrudsigter.

Kan Kommissionen oplyse, hvilke retningslinier EU eventuelt kunne udstikke herfor?

Svar afgivet på Kommissionens vegne af Philippe Busquin

(8. november 2001)

Tanken om at harmonisere vejrtjenesterne er ikke ny. Den første internationale meteorologiske organisation, der forsøgte at harmonisere udvekslingen af vejrdata, blev grundlagt i 1880. Dette samarbejde blev videreført af Den Meteorologiske Verdensorganisation, der blev grundlagt i 1950 i De Forenede Nationers regi. Målings-, beregnings- og telekommunikationsteknikken udvikles til stadighed, og det kræver en vedvarende forsknings- og udviklingsindsats inden for meteorologien.

På grund af sin internationale og tværfaglige karakter var meteorologien et af de syv oprindelige forskningsområder, der blev lagt ind under COST (Europæisk Samarbejde om videnskabelig og teknisk Forskning), da det blev oprettet i 1971. COST er et organ for samarbejde og etablering af netværk mellem nationale forskere. Et af de vigtigste resultater af den første meteorologiske COST-aktion var oprettelsen af Det Europæiske Center for Mellemfristede Vejrprognoser (ECMWF) i Reading, Det Forenede Kongerige. Skønt ansvarsområderne og den organisatoriske struktur varierer stærkt fra medlemsstat til medlemsstat, er der et tæt samarbejde mellem de europæiske meteorologer og vejrprognosespecialister.

De europæiske vejrtjenester har oprettet et harmoniseringsorgan, det såkaldte Eumetnet. COST og Eumetnet arbejder tæt sammen. COST's afdeling for meteorologi fremmer samordningen og harmoniseringen af meteorologernes arbejdsopgaver, ikke blot for regeringerne og forsvaret, men også for universiteterne, navnlig hvis der opstår nye forskningsidéer. COST's afdeling for meteorologi deltager også i harmoniseringen og standardiseringen af vejrprognosemetoderne.

Dette samarbejde resulterer i en bedre fordeling af arbejdsopgaverne på de forskellige organisationer, hvorved dobbeltarbejde undgås. Forskningsidéer i form af forslag til COST-aktioner forelægges for COST's meteorologiudvalg. Udvalget konsulterer Eumetnet for at fastlægge, hvordan det nye forslag kan supplere andre initiativer, inden der træffes beslutning om, hvorvidt forslaget kan godkendes. Hvis der er tilstrækkelig interesse for aktionen (dvs. at mindst fem lande beslutter at underskrive aftalememorandummet), indledes en ny COST-aktion. Resultaterne af disse COST-aktioner anvendes af de nationale vejrtjenester samt af Eumetnet. COST er involveret i forskningsfasen. Omkostningerne i forbindelse med den operationelle fase dækkes af de nationale eller internationale organer.

En liste over COST-aktionerne på det meteorologiske område sendes direkte til det ærede medlem og til Europa-Parlamentets generalsekretariat.